**განმარტებითი ბარათი**

**„ნუმერაციის რესურსის გაცემის, გამოყენების და ანგარიშსწორების წესების შესახებ“ კომისიის 2012 წლის 17 თებერვლის N2 დადგენილებაში    ცვლილების    შეტანის    თაობაზე**

**საქართველოს კომუნიკაციების ეროვნული კომისიის დადგენილების პროექტზე**

„ელექტრონული კომუნიკაციების შესახებ“ საქართველოს კანონის მე-11 მუხლის პირველი პუნქტის თანახმად, ელექტრონული კომუნიკაციების სფეროში საქართველოს კომუნიკაციების ეროვნული კომისია (შემდგომში „კომისია“) დამოუკიდებლად ახორციელებს ავტორიზებული პირების საქმიანობის ან/და რადიოსიხშირული სპექტრით ან/და ნუმერაციის რესურსით სარგებლობის რეგულირებას, მათ შორის, ნორმატიული და ინდივიდუალური სამართლებრივი აქტების მიღებას.

კომისიის 2022 წლის 23 ივნისის N4 დადგენილებით განხორციელებული ცვლილების საფუძველზე „სააბონენტო ნომრების პორტაბელურობის დებულების დამტკიცების შესახებ“ კომისიის 2010 წლის 6 ივლისის N3 დადგენილების პირველი მუხლის მე-4 პუნქტს დაემატა „ვ“ ქვეპუნქტი, რომლის თანახმად, კომისია ნუმერაციის რესურსის გაცემის, გამოყენებისა და ანგარიშსწორების წესების შესაბამისად, გამოყოფს ნუმერაციის თავისუფალ რესურსს (მოკლე ტექსტური შეტყობინების ნომრებიდან 999XX) და ანიჭებს მობილური საკომუნიკაციო ქსელებითა და საშუალებებით უზრუნველყოფაზე ან/და მომსახურების მიწოდებაზე ავტორიზებულ პირს მომხმარებლის მიერ პორტირების მოთხოვნის დასაფიქსირებლად. აღნიშნული ცვლილება ძალაში შედის 2023 წლის პირველი იანვრიდან.

„სააბონენტო ნომრების პორტაბელურობის დებულების დამტკიცების შესახებ“ კომისიის 2010 წლის 6 ივლისის N3 დადგენილებასთან შესაბამისობაში მოყვანის მიზნით, კომისიას მიზანშეწონილად მიაჩნია „ნუმერაციის რესურსის გაცემის, გამოყენების და ანგარიშსწორების წესების შესახებ“ კომისიის 2012 წლის 17 თებერვლის N2 დადგენილებაში ცვლილების განხორციელება, რომლის საფუძველზე, მობილური ელექტრონული საკომუნიკაციო ქსელებითა და საშუალებებით უზრუნველყოფაზე ან/და მომსახურების მიწოდებაზე ავტორიზებულ პირებს მიენიჭებათ ტექსტური შეტყობინების ერთიანი ნომრით სარგებლობის უფლება.

„საქართველოს ელექტრონული საკომუნიკაციო ქსელების ნუმერაციის ეროვნული სისტემის დებულების დამტკიცების შესახებ“ საქართველოს მთავრობის 2010 წლის 18 ნოემბრის N355 დადგენილების თანახმად,   9XXXX ფორმატის ნომრები განკუთვნილია მოკლე ტექსტური/მულტიმედიური შეტყობინებების გასაგზავნად.

განსახორციელებელი ცვლილების შედეგად, შესაძლებელი გახდება, მობილური ელექტრონული საკომუნიკაციო ქსელებითა და საშუალებებით უზრუნველყოფაზე ან/და მომსახურების მიწოდებაზე ავტორიზებულ პირებს, მომხმარებლის მიერ პორტირების მოთხოვნის დასაფიქსირებლად, უფასოდ მიენიჭოთ ტექსტური შეტყობინების ერთი ნომრით (რომლის ფორმატი 5-ციფრიანია (999XX)) სარგებლობის უფლება, პორტაბელურობის ვალდებულების გაუქმებამდე.

დადგენილების პროექტის მიღება გავლენას არ მოახდენს სახელმწიფო ბიუჯეტის საშემოსავლო და ხარჯვით ნაწილებზე.

დადგენილების პროექტის ავტორია საქართველოს კომუნიკაციების ეროვნული კომისია.